Eskom kry sy R30 miljoen terugBrian Molefe. Eskom het ná ’n gespook eindelik die R30 miljoen ontvang wat hy in 2016 onregmatig aan sy pensioen-en-voorsorgfonds (EPPF) tot voordeel van sy voormalige bestuurshoof Brian Molefe betaal het. Die kragvoorsiener het Woensdag in ’n verklaring gesê hy is verheug om aan te kondig dat hy die geld kon verhaal. Dít volg enkele maande nadat die hooggeregshof in Pretoria beveel het dat die geld aan Eskom terugbetaal moet word. Daar is in 2018 reeds bevind dat Molefe persoonlik betrokke was by die onwettige toekenning van pensioengeld ten bedrae van R30 miljoen, waarvan R10 miljoen aan hom persoonlik uitbetaal is. Die hooggeregshof het in Julie beveel dat Molefe R9 985 540,64 plus rente terugwerkend tot 2016 moet terugbetaal. Die voormalige Eskom-bestuurshoof se regspan het aansoek om verlof tot appèl teen die hofbeslissing ingedien. Die EPPF het intussen gesê hy sal Molefe se aansoek teenstaan. “Die EPPF glo dat daar geen meriete in Molefe se appèlaansoek is nie, en dat dit ’n poging is om die implementering van die hofbevel te vertraag,” het Shafeeq Abrahams, hoofbeampte van die fonds, gesê. #EskomMediaStatement Eskom has recovered the R30 million unlawfully paid for Brian Molefe’s pension benefit to the Eskom Pension & Provident Fund pic.twitter.com/mBROfhUPSO — Eskom Hld SOC Ltd (@Eskom_SA) September 7, 2022